"Die Siel van die Seemeeu". – Gedagtegange
"Die Siel van die Seemeeu".
Sy stap langs die see af. Die Seepunt-promenade lê uitgestrek, gespikkel met 'n paar siele, warm aangetrek teen die winterweer. Dis die naweek na die storm. Sekere areas is nog afgebaken. Die oranje waarskuwings versperrings linte wapper in die wind. Die seemeeue loop soekend op die oorvol verspoelde strande rond. Die bamboes lê in hope. Tussen hulle is allerhande versteekte skatte.
Die branders breek teen die promenade muur en sproei dan als nat. Twee tannies sit op 'n bankie en gil elke keer as die sproei dreig om hulle nat te maak. Dapper stappers met kinders en brakke stap ewe ywerig en doelgerig by haar verby. Daar is selfs 'n paar fietsryers wat verby blits op hulle gehuurde fietse, hul klokkies wat dien as waarskuwing vir voetgangers om uit die pad te kom.
Met die stappery en dagdromery raak sy bewus dat sy haar warm gestap het. Sy trek haar verebaadjie uit en bind dit om haar middel. Haar fladderende serp is die enigste teken van kleur in haar uitrusting. 'n Waatlemoenpienk. Die res is donkerblouerig en gryserig, soos die see en die lug. Dit lyk asof dit enige oomblik weer kan begin reën. Die waterplasse van die vorige storm lê nog daar, die son te swak om die aarde droog te bak.
Die Seepunt-swembaddens is verlate. Dis gans te koud om te swem. Daar is een of twee brawe siele wat waag om roomys te eet. Selfs sy, wat roomys as koningskos beskou, ril van koue as sy hulle aanskou. Sy begeer net 'n warm sjokolade. Sy begin weer terugstap.
Die seemeeue skarrel van bamboeshoop na bamboeshoop, op soek na kos. Sy wens sy het haar kamera byderhand gehad. Die wese van die voëls kan nou vasgevang word. "Die Siel van die Seemeeu".
Hoe moet dit wees om 'n seemeeu te wees? Is jy vry of behoort jy slegs aan jou krys? Is jy vry om te reis waar jou hart begeer of word jou roete deur die wind bepaal? Is die enigste ding wat werklik vry is die wind? Sy wonder soos wat die wind deur haar siel waai, haar gedagtes deurspoel en haar begeertes deurmekaar waai.
Posted in KortstoriesTagged 2017, adventures, Afrikaans, Cape Town, Kaapstad, Literatuur, reise, Sondag reise, storie, travellingBy mabethcLeave a comment